Перад святам прыбiраюць i ўпрыгожваюць хаты i двары “маем” (аерам, галiнкамi i дрэўцамi бярозы, клёна, рабiны, дуба). Бярозе надаецца асаблiвае значэнне, бо яна зелянее раней за iншыя дрэвы i найбольш увасабляе жыватворную сiлу зямлi. Ёю ўпрыгожваюць покуць, ставяць каля брамы, веснiчак. На падлозе сцелюць траву (часцей аер, у памяць пра тое, што першыя апосталы, якіх Гасподзь паклікаў за Сабою, былі рыбакамі); кветкамi прыбiраюць абразы, сталы, вокны.